**Ministru kabineta noteikumu projekta „Adresācijas noteikumi”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Adresācijas noteikumi” (turpmāk – projekts) ir izstrādāts, pamatojoties Administratīvo teritoriju un apdzīvoto vietu likuma 17.panta ceturtajā daļā, 17.panta piektās daļas 1. un 2.punktā un Valsts statistikas likuma 7.1pantā esošo deleģējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 3.novembra noteikumus Nr.1269 „Adresācijas sistēmas noteikumi” (turpmāk – Adresācijas sistēmas noteikumi) ir nepieciešams grozīt, jo pēc šo noteikumu spēkā stāšanās ir notikušas izmaiņas Administratīvo teritoriju un apdzīvoto vietu likumā, paredzot administratīvi teritoriālās reformas pakāpenisku īstenošanu, kuras rezultātā šobrīd vairs nepastāv administratīvās teritorijas teritoriālā iedalījuma vienība – rajona pilsētas lauku teritorija.Grozījumus ir paredzēts izdarīt arī Ministru kabineta 2009.gada 30.novembra noteikumos Nr.1373 „Valsts adrešu reģistra informācijas sistēmas datu pieprasīšana un izsniegšana”.Ministru kabineta 2008.gada 28.aprīļa noteikumus Nr.307 „Noteikumi par Adrešu klasifikatoru” un Ministru kabineta 2009.gada 30.novembra noteikumos Nr.1373 „Valsts adrešu reģistra informācijas sistēmas datu pieprasīšana un izsniegšana” nepieciešams integrēt Adresācijas sistēmas noteikumos kā vienotas sistēmas neatņemamu sastāvdaļu, samazinot normatīvo aktu skaitu.Pēc Valsts zemes dienesta ģeotelpisko datu ģeotelpiskās informācijas sistēmas (turpmāk – VZD ĢIS) programmatūras ieviešanas un projekta spēkā stāšanās Valsts adrešu reģistra informācijas sistēmā (turpmāk – Adrešu reģistrs) tiks ievadīta informācija par plānotām adresēm un adresēm bez ēkas. Ņemot vērā, ka adreses pašvaldības nereti piešķir pirms objektu izveides un to reģistrācijas Nekustamā īpašuma valsts kadastra informācijas sistēmā (turpmāk – Kadastra informācijas sistēma) ne visas adreses ir sasaistītas ar kadastra objektiem, tāpēc šādām adresēm tiks pievienota iepriekš minētā pazīme – plānota adrese, kas ļaus adrešu datu izmantotājiem noteikt, ka objekts dabā vēl nepastāv. Pazīmes pie adresācijas objektiem par plānotām adresēm un adresēm bez ēkām Adrešu reģistrā tiks ievadītas līdz 2015.gada 31.decembrim.Lai valsts un pašvaldību iestādēm būtu pieejama aptveroša informācija par kadastra objektiem, kuriem ir piesaistītas konkrētas adreses, Valsts zemes dienests 2015.gadā plāno izstrādāt elektronisku pakalpojumu, kurā būs savietoti Kadastra informācijas sistēmas un Adrešu reģistra dati. Minētais pakalpojums tiks izvietots valsts informācijas sistēmu savietotāja infrastruktūrā. Projekts noteiks adrešu piešķiršanas kārtību ēkām, kas ir adresācijas objekti, un adrešu noteikšanu ar adresācijas objektiem funkcionāli saistītajām ēkām. Funkcionāli saistītās ēkas projekta izpratnē ir ēkas, kas nodrošina galvenā adresācijas objekta funkcionēšanu un pastāvēšanu un tām ir noteikta tāda pati adrese kā galvenajam adresācijas objektam. Pašvaldības varēs izvērtēt, kurām ēkām ir nosakāma viena adrese un kurām būtu nepieciešamas atšķirīgas adreses. Projekts nosaka, ka, veidojot jaunu zemes vienību, pašvaldības varēs izvērtēt, vai tai ir nepieciešama adrese. Adrese zemes vienībai obligāti būs jāpiešķir līdz būvprojekta saskaņošanai. Savukārt adrese telpu grupai tiks piešķirta, pieņemot ēku ekspluatācijā. Tas nozīmē, ka Adrešu reģistrā nevarēs reģistrēt telpu grupas adresi, ja nebūs izveidota attiecīga telpu grupa Kadastra informācijas sistēmā. Adresācijas sistēmas noteikumi nosaka, ka līdz 2009.gada 31.decembrim Valsts zemes dienests datus par telpu grupu numuriem, kas piešķirti līdz adresācijas sistēmas izveidei un par kuriem pašvaldības domes vai tās pilnvarotās institūcijas rīcībā nav ziņu, reģistrē, pamatojoties uz Kadastra informācijas sistēmas datiem, ja telpu grupu numuri atbilst šo noteikumu prasībām. Minētais uzdevums ir izpildīts un visas adreses, kas bija Valsts zemes dienesta rīcībā, ir reģistrētas Adrešu reģistrā. Arī šobrīd Valsts zemes dienesta speciālisti veic dokumentu pārbaudi arhīvā un pievieno adreses telpu grupām, kurām adreses nebija piesaistītas Adrešu reģistrā. Uz doto brīdi Kadastra informācijas sistēma ir reģistrētas aptuveni 17 000 dzīvojamās telpu grupas, kurām nav piesaistīta adrese, kas sastāda 2% no kopēja telpu grupu adrešu skaita. Diemžēl par šīm telpu grupām Valsts zemes dienesta rīcībā nav informācijas par tām noteiktajām adresēm. Attiecīgi līdz 2015.gada 31.decembrim Valsts zemes dienests nodrošinās visu adresācijas objektu – telpu grupas numuru, kas piešķirti līdz 2002.gada 30.augustam (adresācijas sistēmas izveidei), nav tikuši mainīti ar pašvaldības lēmumu, atbilst normatīvo aktu prasībām un ir lietoti Valsts zemes dienesta rīcībā esošajos dokumentos, reģistrāciju Adrešu reģistrā.Projektā precizēta norma, ka pašvaldības divu mēnešu, nevis viena mēneša laikā, kā tas ir bijis līdz šim, maina ēkas nosaukumu uz numuru ar piesaisti ielas nosaukumam, ja pilsētas vai ciema teritorijā tiek izbūvēta iela un tai tiek piešķirts nosaukums. Ja ēkas nosaukums tiek mainīts uz numuru ar piesaisti ielas nosaukumam, vēsturiskais ēkas nosaukums datu bāzē tiek saglabāts un pēc šī nosaukuma persona vienmēr varēs noskaidrot ēkas aktuālo adresi. Projektā ietverta norma, kas nosaka, ka pašvaldība izvērtē nepieciešamību piešķirt numuru nedzīvojamai telpu grupai un, ka telpu grupu numerācijas kārtību nedzīvojamās telpās nosaka to īpašnieks vai īpašnieki, savstarpēji vienojoties. Projektā svītrotas normas, kas nosaka īpašu adrešu piešķiršanas kārtību mazdārziņu un garāžu teritorijās. Turpmāk adreses objektiem šajās teritorijās tiks piešķirtas kā jebkurām citām ēkām vai telpu grupām. Projektā svītrota norma, kas nosaka, ka pašvaldībai, pieņemot lēmumu par ciema statusa noteikšanu, ir jāpievieno grafiskais pielikums par ciema robežām. Informācija par ciemu robežām ir iegūstama no pašvaldību teritorijas plānošanas dokumentiem. Būtiski ir pārstrādāta Adresācijas sistēmas noteikumu nodaļa par Adrešu reģistra uzturēšanas, kā arī informācijas aprites un reģistrācijas kārtību. Izstrādājot VZD ĢIS programmatūru, mainīsies kārtība, kā pašvaldības nodod datus reģistrācijai Adrešu reģistrā. Nākotnē plānots, ka turpmāk vairs netiks izmantota papīra dokumentu plūsma, lai nogādātu informāciju par piešķirtajām, mainītajām vai likvidētajām adresēm no pašvaldībām uz Valsts zemes dienestu, bet dati tiks nodoti strukturētā veidā tiešsaistes datu pārraides režīmā, izmantojot datu apmaiņas saskarnes, kas nodrošina automātisku datu apmaiņu ar Valsts zemes dienestu atbilstoši adrešu reģistra datu struktūrai. Līdz brīdim, kad pašvaldību lietoto programmatūru pielāgošana, kas atļauj lietot datu apmaiņas saskarnes, ir apmaksāta no valsts budžeta, pašvaldības dome vai pašvaldības kompetentā institūcija šo informāciju var sniegt arī papīra vai elektroniska dokumenta veidā. Minētā Valsts zemes dienesta programmatūra tiek izstrādāta Eiropas Reģionālās attīstības fonda līdzfinansētā projektā „Valsts zemes dienesta Ģeotelpiskās informācijas sistēmas programmatūras izstrāde un ieviešana”, kas tiek īstenots, pamatojoties uz Ministru kabineta 2008.gada 21.jūlija noteikumu Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu” 1.1pielikuma 33.punktu.Projektā ir ietvertas normas, kas nosaka, ka valsts akciju sabiedrība „Latvijas Pasts” pēc Valsts zemes dienesta pieprasījuma sniedz aktuālas ziņas par pasta indeksu teritoriju robežām, savukārt Valsts zemes dienests regulāri veic pasta indeksu salīdzināšanu ar valsts akciju sabiedrības „Latvijas Pasts” sniegtajām ziņām. Informāciju par pasta indeksu teritoriju robežām valsts akciju sabiedrība „Latvijas Pasts” Valsts zemes dienestam var nodot tādā struktūrā, kādā tā tiek uzkrāta. Informācijas sniegšanas regularitāte un nosacījumi tiks noteikti savstarpējā vienošanās starp Valsts zemes dienestu un valsts akciju sabiedrību „Latvijas Pasts”. Norma par pasta indeksu salīdzināšanu ir nepieciešama, jo atsevišķos gadījumos, pašvaldība, apstiprinot adresi, nenorāda pasta indeksu. Ja konkrētā adrese atrodas uz vairāku pasta apkalpes teritoriju robežas, nav zināms, kādu pasta indeksu pievienot, tāpēc periodiski ir jāpārskata pasta indeksu atbilstība. Ņemot vērā, ka tikai atsevišķos gadījumos nav zināms objekta pasta indekss, pasta indeksu salīdzināšanu nebūtu lietderīgi veikt ļoti bieži, jo tas ir laikietilpīgs process, kas prasa manuālu darbu. Absolūti lielākajai daļai adrešu pasta indeksi vienmēr ir aktuāli.Projektā ir ietverta precizēta Adresācijas sistēmas noteikumu norma, kas nosaka, ka dokumentos, oficiālajā informācijā un visās valsts informācijas sistēmās un reģistros jāizmanto Adrešu reģistrā norādīto adresi, kas nozīmē, ka ne tikai valsts informācijas sistēmās, bet arī, piemēram, iestāžu veidlapās un informācijā, kas ir publiski pieejama iestāžu tīmekļa vietnēs, ir jālieto Adrešu reģistrā norādīto adresi. Nodaļā par Adrešu reģistra datu pieprasīšanu un izsniegšanu ir precizēts personu loks, kas informāciju no Adrešu reģistra saņem bez maksas, kā arī precizētas normas attiecībā uz datu nodošanas veidu, izslēdzot konkrētus datu formātus. Projektā iestrādāta norma, kas nosaka, ka par Adrešu reģistra datu izmantošanu no valsts informācijas sistēmu savietotāja nav jāslēdz rakstiska vienošanās, kas būtiski samazinās iestāžu ieguldītos resursus, lai sagatavotu un apstiprinātu sadarbības līgumus. Alternatīvais nosaukums šo noteikumu izpratnē ir nosaukums, kas sadzīvē tiek lietots paralēli oficiāli apstiprinātajam nosaukumam, piemēram, Swedbank galvenās ēkas oficiālā adrese ir Balasta dambis 1A, Rīga, bet sabiedrība šo ēku sauc arī par „Saules Akmeni”. Viens no adresācijas sistēmas pamatprincipiem ir, ka adrese administratīvajā teritorijā nedrīkst atkārtoties. Arī Administratīvo teritoriju un apdzīvoto vietu likuma 14.panta ceturtā daļa nosaka, ka ēkām republikas un novada pilsētā, kā arī novada pagastā nedrīkst piešķirt vienādus nosaukumus. Atšķirīgu nosaukumu piešķiršana ir ļoti svarīga, piemēram, glābšanas dienestu darbībai. Iedzīvotāji iespējams nav informēti par to, ka pagasta teritorijā ir vairākas ēkas ar vienādiem nosaukumiem, tāpēc, izsaucot glābšanas dienestus, tiem netiek sniegta pietiekoši precīza informācija un tādejādi var tikt apgrūtināta konkrēta objekta atrašana. Valstī kopā ir 161 šāda neatbilstoša adrese un tās būtu nepieciešams precizēt. Šādi adresācijas principi ir spēkā jau kopš 2002.gada, kad tika izstrādāti šobrīd jau spēku zaudējušie Ministru kabineta 2002.gada 27.augusta noteikumi Nr.384 „Adresācijas noteikumi”. Starpinstitūciju (starpministriju) sanāksmē nolemts, ka, skatot grozījumus Administratīvo teritoriju un apdzīvoto vietu likumā, jāanalizē apdzīvoto vietu iedalījums, ņemot vērā Latvijas reģionālās atšķirības. Ja ar likumu tiks apstiprināts jauns apdzīvoto vietu iedalījums, attiecīgas izmaiņas tiks izdarītas arī projektā un tad šī informācija tiks reģistrēta Adrešu reģistrā. Lai rosinātu grozījumus likumā, Vides aizsardzības un reģionālās attīstības ministrijai kopā ar Latvijas Pašvaldību savienību ir jāapzina vietējo pašvaldību priekšlikumi par izmaiņām apdzīvoto vietu iedalījumā. Starpinstitūciju (starpministriju) sanāksmē nolemts, ka, skatot grozījumus Administratīvo teritoriju un apdzīvoto vietu likumā, ir jāizvērtē, kādā veidā piešķirt adreses mazdārziņiem, jo atbilstoši likumam adresācijas objekts ir apbūvējama zemes vienība, bet mazdārziņi atbilstoši lietošanas mērķim Kadastra informācijas sistēmā nav apbūvējami. Valsts zemes dienests lūdza visām vietējām pašvaldībām sniegt viedokli par nepieciešamību adreses piešķirt arī mazdārziņiem. Viedokli sniedza 47 vietējās pašvaldības un neviena no tām savā viedoklī neatbalstīja šādu adrešu piešķiršanu. Atbilstoši pašvaldību sniegtajai informācijai adreses būtu jāpiešķir tikai tiem mazdārziņiem, kurus plānots sadalīt atsevišķās zemes vienībās un reģistrēt Kadastra informācijas sistēmā. Ņemot vērā, ka Latvijas Pašvaldību savienība ir iesniegusi Saeimā priekšlikumus grozījumiem Administratīvo teritoriju un apdzīvoto vietu likumā par adrešu piešķiršanu mazdārziņiem, par minētiem priekšlikumiem ir jādiskutē Saeimā, izstrādājot konkrēto likumprojektu. Ja Saeima lems, ka mazdārziņiem ir nepieciešams piešķirt adreses, tad tiks precizētas attiecīgas normas projektā. Ņemot vērā Latvijas Pašvaldību savienības sniegto informāciju, Valsts zemes dienests turpmāk par kadastra apzīmējumu maiņu informēs attiecīgo pašvaldību.Projektā tāpat paredzēts iestrādāt lielu skaitu redakcionālu labojumu.Tā kā grozījumu apjoms Adresācijas sistēmas noteikumos pārsniegtu 50% no normatīvā akta satura, tāpēc ir jāizstrādā jauns Ministru kabineta noteikumu projekts. Ar projekta spēkā stāšanos spēku zaudēs Ministru kabineta 2009.gada 3.novembra noteikumi Nr.1269 „Adresācijas sistēmas noteikumi”, 2008.gada 28.aprīļa noteikumi Nr.307 „Noteikumi par Adrešu klasifikatoru” un 2009.gada 30.novembra noteikumi Nr.1373 „Valsts adrešu reģistra informācijas sistēmas datu pieprasīšana un izsniegšana”. |
| 3. | Projekta izstrādē iesaistītās institūcijas | Tieslietu ministrija (Valsts zemes dienests).  |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, uzņēmēji, iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums pozitīvi ietekmēs tautsaimniecību, jo Adrešu reģistrā ātrāk nekā līdz šim tiks reģistrēta precīza adrešu informācija un tādējādi tā būs ātrāk pieejama adrešu informācijas izmantotājiem, piemēram, dažādu pakalpojumu sniedzējiem.Projekts nepalielina ietekmi uz administratīvo slogu, jo nemaina tiesības un pienākumus, kā arī veicamās darbības. Regulējums uzlabos iedzīvotājiem sniegto valsts un pašvaldību iestāžu sniegto pakalpojumu, kuros tiek izmantotas adreses, kvalitāti, jo adrese ātrāk tiks reģistrēta Adrešu reģistrā.  |
| 3. | Administratīvo izmaksu monetārs novērtējums | Ieviešot jaunu regulējumu attiecībā uz adrešu datu izplatīšanu caur valsts informācijas sistēmu savietotāju, Dienestam būs jānodrošina regulāra datu atjaunošana savietotājā, kā arī jāveic izveidoto datu nodošanas risinājumu administrēšana. Kopējās administratīvās izmaksas sastāda 2 281 *euro* gadā. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Latvijas Pašvaldību savienība ir bijusi iesaistīta projekta izstrādē, sniedzot priekšlikumus par nepieciešamajiem grozījumiem Adresācijas sistēmas noteikumos. Pārējā sabiedrība par projektu tiks informēta pēc projekta pieņemšanas. |
| 2. | Sabiedrības līdzdalība projekta izstrādē | Privātpersonu līdzdalība projekta izstrādē nav nepieciešama, jo privātpersonas projektā aprakstītajā adreses piešķiršanas, maiņas un likvidācijas procesā nav tiešā veidā iesaistītas.Projekta izstrādes procesā ir notikušas konsultācijas ar Latvijas Pašvaldību savienību.  |
| 3. | Sabiedrības līdzdalības rezultāti | Izstrādājot projektu, atbilstoši notikušajām sarunām ir ņemti vērā Latvijas Pašvaldību savienības sniegtie priekšlikumi par nepieciešamajiem grozījumiem Adresācijas sistēmas noteikumos. |
| 4. | Cita informācija | Projekta izstrādes procesā ir notikušas konsultācijas ar Rīgas pilsētas, Daugavpils pilsētas, Jūrmalas pilsētas un Ogres novada pašvaldībām. Papildus Valsts zemes dienests lūdza visām vietējām pašvaldībām sniegt viedokli par nepieciešamību adreses piešķirt arī mazdārziņiem. Viedokli sniedza 47 vietējās pašvaldības un neviena no tām savā viedoklī neatbalstīja šādu adrešu piešķiršanu. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības, Valsts zemes dienests un Vides aizsardzības un reģionālās attīstības ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar.  |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iesniedzējs:

tieslietu ministrs Dzintars Rasnačs

02.11.2015. 22:48

2049

J.Karro

67038645, janis.karro@vzd.gov.lv